"Este oficial, România nu intră în Schengen în acest an. Pe 5 decembrie se va discuta doar despre accesul nostru în Schengen, dar nu se va vota. Sunt profund revoltat să văd cum această putere ratează în fiecare zi acest obiectiv de grad zero pentru România", a transmis Eugen Tomac, pe pagina sa de Facebook.
Liderul PMP a mai spus că Karl Nehammer, cancelarul Austriei, "ne umileşte din nou într-un mod absolut scandalos".
"Altele sunt prioritățile lor, vizite prin Africa, Dubai și măriri de taxe și impozite. Locul nostru este în UE, dar aici trebuie să muncești pentru fiecare obiectiv și să fii credibil atunci când ceri sau să joci dur atunci când ești umilit. Nehammer ne umilește din nou într-un mod absolut scandalos!", a mai scris Eugen Tomac.
Aderarea României la Schengen a fost blocată pe 8 decembrie 2022 de Austria, care a votat împotrivă în cadrul Consiliului JAI de la Bruxelles, aducând drept argument criza migranților. Olanda s-a opus aderării Bulgariei, care a fost însă cuplată cu România, cele două țări fiind evaluate împreună.
Consiliul JAI are loc pe 4 şi 5 decembrie. Este avută în vedere convocarea unui nou Consiliu Extraordinar, până la sfârşitul lunii decembrie, în care să fie decisă o aderare în etape a României, mai întâi pe aerian, din luna martie anul viitor, şi apoi pe rutier şi maritim, în etapa a doua.
Scenariul a fost discutat şi de premierul Marcel Ciolacu cu omologul său spaniol, Pedro Sanchez, în contextul în care Spania deţine preşedinţia Consiliului UE, în această perioadă, potrivit unor surse politice citate de News.ro.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro